**Доклад относно последващите действия във връзка с исканията в резолюциите на Европейския парламент и в препоръките на Съвета за освобождаване от отговорност във връзка с изпълнението на бюджета за финансовата 2017 година**

 **Въведение**

**На 26 март 2019 г. по препоръка на Съвета Европейският парламент освободи от отговорност Комисията във връзка с изпълнението на бюджета за финансовата 2017 година**. В своята резолюция за освобождаване от отговорност във връзка с изпълнението на бюджета Парламентът разгледа не само финансовото управление на бюджета за 2017 г. и изпълнението на програмите и политиките, но също така направи преглед на своя принос през парламентарния мандат 2014—2019 г. за създаването на структури за добро финансово управление в Комисията и в държавите членки.

Европейският парламент и Съветът признават значителни постижения през този мандат:

* В Европейския парламент, Съвета, Европейска сметна палата и Комисията **се отделя по-голямо внимание на изпълнението на програмите и политиките.** Организацията за икономическо сътрудничество и развитие оценява, че рамката за изпълнение за бюджета на ЕС е най-усъвършенстваната измежду рамките на всички нейни членове. Комисията е подобрила докладването относно изпълнението в своите годишни интегрирани отчети за финансите и управленската отговорност. Засиленото внимание към изпълнението беше отразено в процедурата за освобождаване от отговорност, като обсъжданията бяха насочени в по-голяма степен в сравнение с миналото върху постигнатите с изпълнението на бюджета на ЕС резултати.
* **Европейската сметна палата призна трайното подобрение при управлението на финансите на ЕС**, като за втори път от 1994 г., когато започна да представя годишна декларация за достоверност, издаде квалифицирано, а не отрицателно становище във връзка със законосъобразността и редовността на плащанията.
* По-нататък Европейската сметна палата издаде **одитно становище без резерви относно годишните отчети за бюджета на ЕС, както и относно приходите.**
* **Общото ниво на грешки** **по отношение на разходите** **се е понижило до 2,4 %** за финансовата 2017 година (спрямо 3,1 % за 2016 г., 3,8 % за 2015 г. и 4,4 % за 2014 г.).
* Плащанията, свързани с права на плащане **(**напр. плащания, свързани с преки помощи за земеделски стопани, студенти по програма „Еразъм“, бюджетна подкрепа за трети държави и заплати на персонала на ЕС), които представляват **над половината от плащанията от бюджета на ЕС през 2017 г., не са съществено засегнати от грешки**.
* **Приет** **беше нов финансов регламент на ЕС**, с който наред с другото се въвеждат опростени правила, укрепва се подходът за единен контрол и се засилват отчетите за управленската отговорност.

Тези **положителни промени отразяват** **трайното и градивно сътрудничество** между Европейския парламент, Съвета, Комисията и Европейската сметна палата.

По време на пленарните разисквания на 26 март 2019 г. докладчикът на Европейския парламент относно освобождаването от отговорност на Комисията и на изпълнителни агенции във връзка с изпълнението на общия бюджет на ЕС за 2017 г. г-жа Ayala Sender подчерта значението на извличането на съвместни поуки, с което да се гарантира целесъобразното изпълнение на бюджета на Съюза (по отношение на приоритетите, редовността и законосъобразността).

Председателството на Съвета, представлявано от г-н Ciamba, отбеляза: *„Изглежда, че като цяло Европейският парламент и Съветът споделят един и същ подход. Ние приветстваме подобренията, които са очевидни за всички, и очакваме органите на държавите членки, Комисията и Сметната палата да продължат и още повече да укрепят добрата си работа. Ние трябва да изпратим ясно послание към европейските граждани и данъкоплатци, че средствата на ЕС се използват отговорно и прозрачно.*“

Председателят на Европейската сметна палата г-н Lehne заяви, че приетите от Европейския парламент решения за освобождаване от отговорност във връзка с изпълнението на бюджета никога не дават пълна свобода. Те са част от един по-продължителен процес на сътрудничество.

**С процедурата за освобождаване от отговорност във връзка с изпълнението на бюджета всички заинтересовани страни получават възможност да анализират промените и да установят добрите практики и слабостите, за да могат още повече да усъвършенстват финансовото управление и да постигнат по-добри резултати чрез бюджета на ЕС.**

**Извлечените от миналото поуки (например чрез прилагането на процедурите за освобождаване от отговорност, работата на Европейската сметна палата и оценките на Комисията) послужиха като основа при изготвянето на проектни предложения на Комисията във връзка със следващата многогодишна финансова рамка,** като с това се целиподобряване на рамката за изпълнението, допълнително опростяване на правилата и справяне с новите предизвикателства чрез въвеждане на модерни източници на финансиране и засилване на защитата на бюджета на ЕС от общи недостатъци във връзка с върховенството на закона в държавите членки.

В процедурата за освобождаване от отговорност във връзка с изпълнението на бюджета за финансовата 2017 година Европейският парламент и Съветът отправиха към Комисията искания, свързани с:

* изпълнението на програмите и политиките;
* отчетите за управленската отговорност, включително методиката за изчисляване на процентите на грешка;
* усвояването на европейски средствата;
* други специфични въпроси, като например конфликти на интереси.

В настоящия доклад, който е част от интегрираните отчети за финансите и управленската отговорност за 2018 г., Комисията разглежда основните исканията по отношение на освобождаването от отговорност във връзка с изпълнението на бюджета. По-подробни отговори на конкретните искания на Европейския парламент и на Съвета във връзка с освобождаването от отговорност за 2017 г., включително отправените във връзка със специалните доклади на Европейската сметна палата, ще бъдат публикувани на по-късен етап.

1. **Изпълнение на програми и политики**

Европейският парламент и Съветът подчертават, че **чрез бюджета на ЕС за 2017 г. успешно е подкрепено изпълнението на приоритетите и политиките на ЕС** чрез допълване на ресурсите на държавите членки.

Както Европейският парламент споменава, това най-вече важи за програма „Хоризонт 2020“, Програмата на Европейския съюз за конкурентоспособност на предприятията и малките и средните предприятия (COSME), Кохезионния фонд и Европейския фонд за регионално развитие, програмите за развитие на селските райони, както и за фонд „Убежище, миграция и интеграция“ и хуманитарната помощ в 80 различни държави.

Европейският парламент и Съветът призовават Комисията да подобри докладването във връзка с начина, по който тя използва информацията за изпълнението. **Комисията предоставя актуална информация за изпълнението в своите доклади за качеството на изпълнението и засилва вниманието си към качеството на данните и към докладването относно използването на информацията за изпълнението**. Примери за това са заключенията от одитите относно изпълнението на текущи програми, мониторингът на програмите и междинните прегледи, които са използвани при цялостния преглед на разходите, придружаващ предложенията на Комисията за бъдещата многогодишна финансова рамка и секторните програми, с което се цели да се засили вниманието върху изпълнението на програмите в бъдеще. Това искане беше изцяло изпълнено с приетия на 25 юни 2019 г. годишен доклад за управлението и изпълнението.

Наред с това Комисията представи изчерпателна информацията за изпълнението за всяка програма в програмните отчети, придружаващи предложението за проектобюджета на ЕС за 2020 г. Тази информация е предназначена за използване при вземането на решения от бюджетния орган.

**За следващата многогодишна финансова рамка Комисията предлага да се засили вниманието върху изпълнението на всички програми** чрез набелязване на по-ясни цели и съсредоточаване върху по-малко на брой по-качествени показатели за изпълнението. С това ще се улеснят контролът и измерването на резултатите, както и предприемането на подходящи мерки.

Предложението за следващата многогодишна финансова рамка е по-рационализирано, броят на програмите е намален и разпокъсаните източници на финансиране са обединени в нови интегрирани програми. В предложението се предвижда засилено обвързване между европейския семестър и финансирането в областта на сближаването; наред с това акцентът на общата селскостопанска политика ще се измести от съответствието и правилата към резултатите и изпълнението, например чрез въвеждане на стратегически планове за държавите членки.

Основните искания, отправени от Европейския парламент и Съвета относно бъдещата структура на селскостопанската, миграционната политика, политиката на сближаване и политиката в областта на научните изследвания, са част от текущите преговори във връзка със следващото поколение програми по линия на многогодишната финансова рамка.

1. **Отчети за управленската отговорност**

Интегрираните отчети за финансите и управленската отговорност са важен елемент от процеса за отговорността по отношение на финансите на ЕС. Те съдържат изчерпателна информация за изпълнението, резултатите, доброто финансово управление и защитата на бюджета на ЕС. В тях се включват — както е предвидено във Финансовия регламент от 2018 г. — окончателните консолидирани отчети, годишният доклад за управлението и изпълнението, годишният доклад за вътрешните одити, дългосрочна прогноза за бъдещите входящи и изходящи парични потоци, обхващаща следващите пет години, оценката на финансите на Съюза въз основа на постигнатите резултати и докладът относно последващите действия във връзка с освобождаването от отговорност.

В отчетите за финансовата 2018 година ще бъде отговорено на няколко искания на Европейския парламент и на Съвета, свързани, наред с другото, с дългосрочното прогнозиране, отчетите за изпълнението и представянето на процентите на грешка.

Комисията разполага с устойчива система за съответствие. Тя представя процентите на грешка за всяка от своите служби в годишните отчети за дейността и за различните области на политиката в своя годишен доклад за управлението и изпълнението. Тези проценти на грешка се изчисляват по съгласувана методика, като същевременно се отчита, че правната рамка, управленската среда и други особености са различни в различните области на политиката. С цел предотвратяване и установяване на грешки преди извършването на плащания — и съответно коригиране при евентуално установяване на грешки след извършването на плащания — са въведени многогодишни системи за вътрешен контрол на бюджета на ЕС. Комисията представя на заинтересованите страни цялостна картина чрез два показателя: риск при плащане (преди корекциите) и риск при приключване (след корекциите). Като орган, управляващ средства на ЕС, Комисията се стреми да гарантира, че след приключването на всяка програма и извършването на всички проверки, крайното ниво на грешки остава под 2 %.

Комисията ще продължи работата си по подобряването и рационализирането на своето докладване в годишните отчети за дейността на всички генерални директори, в програмните отчети, придружаващи проектобюджета, и в годишния доклад за управлението и изпълнението, приет от Комисията. В тази връзка Комисията е взела предвид и препоръките, отправени от Европейската сметна палата.

Комисията подхожда с пълна прозрачност по отношение на установените слабости. Те са изложени ясно в резервите, изразени от генералните директори в техните годишни отчети за дейността. Когато генералните директори изразят резерви, те трябва да изготвят и план за действие с цел отстраняване на съответните слабости. В контекста на споделено управление обаче плановете за действие се изготвят от държавите членки въз основа на резервите, изразени в годишния отчет за дейността на съответния генерален директор.

Годишните отчети за дейността, програмните отчети и докладите за оценка се използват в годишния доклад за управлението и изпълнението. Тези отчети постоянно се усъвършенстват въз основа на редица фактори, като например обратна информация от Службата за вътрешен одит на Комисията, Европейската сметна палата, Европейския парламент и Съвета.

На последно място, Комисията е в непрекъснат диалог с Европейската сметна палата във връзка с методологичните подобрения, които биха могли да се внесат при изчисляването и представянето на процентите на грешка, както и при представянето на резултатите, постигнати от финансираните от бюджета на ЕС програми.

Що се отнася до искането относно **условните пасиви**, отправено и от Европейския парламент, и от Съвета, в годишните отчети на ЕС е представена подробна информация за съществуващите пасиви, включително във връзка с експозицията на бюджета на ЕС, произтичаща от бюджетни гаранции и гаранции от програми за финансова помощ. Наред с това, съгласно Финансовия регламент от 2018 г., от 2021 г. Комисията ще представя в специален работен документ към проектобюджета оценка на устойчивостта на тези пасиви.

В отговор на исканията на Европейския парламент и на Съвета по отношение на **финансирането във връзка с кризата с бежанците и миграцията, както и по отношение на финансовите инструменти** през февруари 2019 г. Комисията представи пред Европейския парламент и Съвета *Доклад относно усвояването на средствата, набрани във връзка с кризата с бежанците и миграцията (2015—2017 г.) [Report on the Implementation of funding raised for the migration and refugee crisis (2015-2017)]*, като ще превърне това в редовна своя практика.

Що се отнася до искането за предоставяне на **информация относно приключването на финансовите инструменти** за многогодишната финансова рамка за периода 2007—2013 г., Комисията ще докладва относно отбелязания напредък по приключването на оперативните програми за този период съгласно приложимото законодателство. Комисията ще докладва относно крайните резултати от приключването на програмния период в годишните отчети за дейността на съответните генерални дирекции, като ще започне от отчетната 2018 година. В този доклад относно приключването на програмния период се включват — по оперативни програми ~~—~~ допустимите суми при приключването, включително, където е приложимо, за финансовите инструменти. В него се включва и информация за събраните суми по оперативни програми, ако има такива.

1. **Усвояване на средства на Европейския съюз**

В своя годишен доклад за 2017 г. Европейската сметна палата обръща специално внимание на непогасените бюджетни задължения (Reste à liquider), които впоследствие станаха важна тема в хода на дебата по освобождаването от отговорност във връзка с изпълнението на бюджета. **Непогасените бюджетни задължения представляват сбора на поетите задължения, които все още не са изплатени. Това е механична последица от факта, че поетите задължения са сравнително равномерно разпределени във времето в рамките на многогодишен бюджет, докато плащанията се извършват на по-късен етап, поради това, че повечето поети задължения са свързани с инвестиции, чието приключване отнема време.** При проектите, чието приключване отнема няколко години, обикновено има забавяне между първоначално поетите задължения и самите плащания. Забавянето зависи главно от продължителността на финансираните проекти и приложимите за всяка програма правила.

Европейският парламент подчертава, че непогасените бюджетни задължения (Reste à liquider) са нараснали значително поради редица фактори, като късното приемане на многогодишната финансова рамка за периода 2014—2020 г., затрудненията при прилагането на новите изисквания и промяна на правилата за отмяна на бюджетни задължения в политиката на сближаване от календарна година N+2 на календарна година N+3. Това, наред с повишените нива на предварително финансиране, допринесе за забавеното усвояване на средства на ЕС в началото на настоящата многогодишна финансова рамка. Комисията счита, че е изключително важно следващата многогодишна финансова рамка да се приеме навреме през есента на 2019 г., за да се избегне повтаряне на досегашните проблеми.

Съветът изразява загриженост във връзка с риска от това, че наличните бюджетни кредити за плащания няма да са достатъчни, за да се изплатят всички искания за плащане, въпреки по-голямата гъвкавост на бюджета по отношение на посрещането на потребностите за финансовите години от настоящата многогодишна финансова рамка. Той призовава Комисията непрекъснато да подобрява както прогнозите за плащания, така и механизмите за мониторинг, за да може да управлява този риск, да предвижда плавното изплащане на сумите и да гарантира предвидимостта на националните вноски.

**Комисията непрекъснато следи развитието на нуждите от плащания с цел да подобри предвидимостта на бюджета и да управлява съответните бюджетни рискове.** От 2015 г. насам Комисията представя годишна прогноза на дългосрочните нужди от плащания на ЕС, като от 2018 г. тя е във вид на годишен прогнозен доклад за бъдещите входящи и изходящи парични потоци в бюджета на ЕС. В този доклад се представя прогноза на необходимите плащания за покриването на неизплатени задължения, които вече са подписани от ЕС (т.е. непогасените бюджетни задължения), както и плащания за нови поети задължения, които предстои да бъдат приключени до 5 години, съгласно разпоредбите на Финансовия регламент от 2018 г.

Основният фактор, допринасящ за надеждността и стабилността на прогнозата за плащанията, е изпълнението на политиката на сближаване, която понастоящем съставлява около една трета от бюджета на ЕС и е най-голямата разходна политика, изпълнявана чрез многогодишни бюджетни кредити. Тъй като тя се изпълнява чрез споделено управление, темпът на изпълнението ѝ и прогнозирането на плащанията до голяма степен зависят от плановете на държавите членки.

В своето предложение за многогодишна финансова рамка за периода 2021—2027 г. Комисията се стреми да гарантира подходящи тавани за плащанията, както и по-стабилно и предвидимо изпълнение на годишните бюджети. По-конкретно, предложените нива на таваните за плащанията за периода 2021—2027 г. са достатъчни, за да се покрият непогасените бюджетни задължения от предходните години и да се ограничи нарастването на непогасените бюджетни задължения, както и да се осигури безпроблемен преход към следващото поколение разходни програми. За да допринесе за стабилизирането и предвидимостта на развитието на плащанията, Комисията предлага да приспособи определени условия за изпълнение от политиката на сближаване (като например връщане на правилото за отмяна на бюджетни задължения за календарна година N+2 и намаляване на нивото на предварително финансиране, за да се избегне натрупване на вземания и за насърчаване на по-бързото изпълнение).

Освен това Комисията предлага да се запазят механизмите на общия марж за плащанията и маржа за непредвидени обстоятелства, които могат да се използват при общия за периода таван за плащанията за многогодишната финансова рамка с цел справяне с евентуални резки увеличения и спадове на потребностите от плащания. Ползите от тези инструменти при управлението на плащанията през целия период на финансовата рамка вече бяха доказани през периода 2014—2020 г.

Наред с това **Комисията ще продължи да работи в тясно сътрудничество с държавите членки**, за да се гарантира навременното усвояване на средствата на ЕС в рамките на многогодишната финансова рамка за периода 2014—2020 г. и да се осигури достатъчна подкрепа на държавите членки, включително техническа помощ и консултантски услуги, така че да се подобри способността им да усвояват средствата на ЕС. Поуките, извлечени от работна група за по-добро изпълнение (създадена с цел подобряване на изпълнението на европейските структурни и инвестиционни фондове за предходния период), са интегрирани при програми в затруднено положение през текущия период. Със засегнатите държави членки се провежда тесен диалог за подобряване на положението.

1. **Специфични въпроси**

**4.1** **Приходи**

Европейският парламент посочва, че за втора поредна година от ГД „Бюджет“ са изразени **резерви относно стойността на традиционните собствени ресурси, събирани от Обединеното кралство,** поради това, че страната не предоставя на разположение на бюджета на Съюза неплатените мита върху вноса на облекла и обувки. Той приветства образуваното от Комисията през март 2018 г. производство за установяване на неизпълнение на задължения като последваща мярка във връзка със случая с митническата измама.

След редица правни мерки и анализ на отговора на Обединеното кралство, получен през февруари 2018 г., през март 2019 г. Комисията отнесе случая до Съда на Европейския съюз.

От октомври 2017 г. органите на Обединеното кралство постепенно започнаха да въвеждат някои от поисканите от Комисията корективни мерки, но все още отказват да предоставят на разположение на бюджета на ЕС дължими суми от традиционни собствени ресурси.

От анализа на данните става видно, че след въвеждането на корективните мерки в Обединеното кралство се наблюдава рязък спад на загубите на традиционни собствени ресурси.

Наред с това Европейският парламент призовава Комисията, когато подхожда към такива случаи, да заявява ясната **нужда от засилване на сътрудничеството между митническите администрации на държавите членки**, за да се избягват вреди за бюджета на Съюза и за националните бюджети, както и за продуктовите стандарти на Съюза.

Комисията предприема мерки за избягване на загуби от мита. Когато Комисията установи, че контролът на държавите членки не е ефективен и води до загуби на традиционни собствени ресурси, държавите членки носят отговорност за тези загуби, като за закъснели плащания се налагат немалки лихви. Комисията предприема действия непосредствено след установяване на нередности.

Отговорност за събирането на митата носят най-вече държавите членки. Затова Комисията работи в тясно сътрудничество, за да може митническото законодателство на ЕС да се прилага съгласувано във всички държави членки с цел защита на финансовите интереси на Съюза.

Наред с това Европейският парламент призовава Комисията да **подобри мониторинга на потоците на вноса, да анализира съществуващата рамка за контрол** и **да документира по-добре нейното приложение при проверката на изчисленията на среднопретеглената ставка**, които държавите членки представят в своите декларации за ресурсите на база ДДС.

Що се отнася до мониторинга и интелигентния анализ на данни, с нарастването на обемите на търговията и на фона на това, че националните митнически администрации са изправени пред финансови ограничения, държавите членки трябва да разчитат повече от всякога на автоматизиран анализ на риска, за да предприемат мерки във връзка с най-проблемните пратки, като същевременно улесняват законната търговия.

Всички държави членки вече разполагат с достъп до автоматизирания инструмент за мониторинг на външната търговия, чрез който те редовно получават актуализации във връзка с текущия анализ на Комисията на потоците и цените на вноса (интелигентен анализ на статистически данни). Въпреки това, за да подкрепи държавите членки при подобряването на дейностите им по контрол, през следващите години Комисията ще получава по-подробни данни за вноса съгласно новия Митнически кодекс на Съюза, с което се улеснява по-застъпеното използване на техники за интелигентен анализ на данни.

Понастоящем се преразглежда рамката за контрол във връзка с изчислението на среднопретеглената ставка, за да се постигне допълнително хармонизиране на работната документация и контролния списък за проверка на среднопретеглената ставка на ДДС. Това искане следва да се изпълни до края на 2019 г.

**4.2 Конфликт на интереси**

В резолюцията на Европейския парламент от Комисията се изисква да предприеме последващи действия по един конкретен случай на предполагаем конфликт на интереси в Чешката република, както и по принцип да отнесе въпроса на вниманието на държавите членки.

Във Финансовия регламент от 2018 г. се предвиждат по-строги правила по отношение на предотвратяването и предприемането на мерки при конфликт на интереси, които важат от 2 август 2018 г. За пръв път те се прилагат изрично и по отношение на държавите членки, които управляват средства на ЕС в рамките на споделеното управление. Чрез поредица от срещи с органите на държавите членки, проведени през 2018 г., Комисията предостави на държавите членки насоки за прилагането на тези правила. Всички държави членки следва да съобщават на Комисията какви мерки са предприели за гарантиране на спазването на новите правила. На 10 април 2019 г. беше организирана специална конференция на тема управление на конфликти на интереси. Комисията продължава да предоставя насоки.

Във връзка с конкретния случай в Чешката република са извършени пълни одити на прилагането на правото на Съюза и националното право. Процедурата по одит се провежда при пълно спазване на приложимите правила и крайните срокове, предвидени в съответните разпоредби. За да се защитят финансовите интереси на ЕС, като предпазна мярка до пълното изясняване на въпроса няма да се извършват съответните плащания от бюджета на ЕС по линия на европейските структурни и инвестиционни фондове. Комисията ще осведомява редовно Европейския парламент, като ще следи за спазването на изискванията за поверителност.

**4.3 Децентрализирани агенции**

Със своята резолюция Парламентът призовава Комисията да контролира агенциите, които работят в рамките на функция 3, и обръща внимание на слабостите в управлението на Европейската служба за подкрепа в областта на убежището.

Комисията не носи пряка отговорност за управлението на бюджета на децентрализираните агенции. Затова решението за освобождаване от отговорност във връзка с изпълнението на бюджета се взема от Европейския парламент отделно, за да се отчете тяхната независимост като самостоятелни правни субекти. Съгласно общия подход по отношение на децентрализираните агенции обаче Комисията следи за това в своята работа агенциите да зачитат правилата и интересите на Съюза.

Механизмите за извършване на това проследяване бяха укрепени чрез приетия през май 2019 г. нов Регламент за финансовата рамка. Според новите правила агенциите се задължават да прилагат ефективен вътрешен контрол въз основа на рамката за вътрешен контрол, установена от Комисията по отношение на нейните служби, да структурират системата за вътрешен контрол, така че да се намаляват специфичните рискове от дейности на служби, които се управляват извън главното седалище, да включват в програмния документ стратегията за предотвратяване на повторно възникване на проблемите, които са довели до критични препоръки от одит, както и да докладват относно ефикасността и ефективността на системата за вътрешен контрол. Както и досега, в своя годишен отчет за дейността всяка агенция следва да докладва относно последващите мерки, предприети вследствие на препоръките от вътрешния/външния одит, както и да осведомява управителния съвет, в който Комисията е представена.

Сред останалите мерки са задължението агенциите незабавно да уведомят управителния съвет за финансови нередности и измами, установени от Европейската сметна палата, Службата за вътрешен одит и Европейската служба за борба с измамите (OLAF). Комисията има право да получи цялата необходима информация, свързана с бюджета.

Що се отнася до управлението на Европейската служба за подкрепа в областта на убежището, Комисията винаги се е отнасяла и продължава да се отнася много сериозно към ситуацията.

През 2018 г. Европейската служба за подкрепа в областта на убежището изготви и понастоящем активно прилага план за действие за отстраняване на слабостите в своите системи за управление и контрол, като редовно докладва на Европейския парламент по този въпрос.

Комисията подкрепя Европейската служба за подкрепа в областта на убежището, като предлага консултации и експертни становища по предприетите действия (най-вече по проблеми, свързани с обществените поръчки, бюджета и назначенията).

Парламентът приветства плана за действие и предприетите от службата мерки.

Представителят на Комисията в управителния съвет на агенцията ще продължи да следи изпълнението на плана за действие с цел отстраняване на досегашните недостатъци и предприемане на всички евентуално необходими допълнителни мерки.

**4.4 Европейски фонд за стратегически инвестиции (ЕФСИ)**

Европейският парламент призовава Комисията да следи дали управителните органи на ЕФСИ спазват добър географски баланс при подписването на споразумения за заеми и съответно да докладва на Парламент за постигнатия напредък.

ЕФСИ е ориентиран към търсенето, но според инвестиционните насоки на фонда трябва да се положат максимални усилия, за да се гарантира, че в края на инвестиционния период са обхванати широк спектър от региони, като се избягва прекомерна географска концентрация. Комисията и Европейската инвестиционна банка са приложили няколко мерки за осигуряване на добър географски баланс. Тези мерки са изготвени въз основа на изменения регламент за ЕФСИ (ЕФСИ 2.0). Някои от тях включват:

* По-целенасочена работа на терен чрез засилено сътрудничество с националните насърчителни банки или институции, включително чрез създаване на инвестиционни платформи и модели за засилено сътрудничество (напр. платформа на Европейския инвестиционен фонд за собствен капитал на националните насърчителни институции).
* Улесняване на съчетаването на европейските структурни и инвестиционни фондове и ЕФСИ.
* Засилване на ролята на консултантския център при улесняването на изготвянето и разработването на проекти, и по-конкретно в по-слабо развитите региони и регионите в преход.

Наред с това Комисията, Европейската инвестиционна банка и управителният съвет на ЕФСИ редовно следят географското разпределение на подкрепените от ЕФСИ инвестиции. За да се увеличи прозрачността и отчетността, [в месечните публични доклади във връзка с операциите, провеждани с подкрепата на ЕФСИ,](https://ec.europa.eu/commission/priorities/jobs-growth-and-investment/investment-plan-europe-juncker-plan/investment-plan-results_en) и в [годишните доклади за изпълнението на ЕФСИ](http://www.eib.org/en/efsi/governance/documents.htm) фигурира информация за географското разпределение.

 **4.5 Назначаване на високопоставени длъжностни лица в институциите на ЕС**

Европейският парламент призовава Комисията и други институции на ЕС, където е целесъобразно, да анализират процедурите за назначаване и при провеждането им да предприемат допълнителни мерки за подобряване на прозрачността, справедливостта и равните възможности. Ползотворна беше междуинституционалната кръгла маса, организирана през септември 2018 г. На нея представителите на институциите на политически или висши ръководни длъжности имаха възможност да споделят информация за това как провеждат своите процедури. На кръглата маса се потвърди, че различните институции прилагат правилата добре и целесъобразно, както и че има редица общи най-добри практики. Всички институции имат една и съща цел — да подбират, назначават и стимулират талантливи хора въз основа на техните умения, квалификации и опит. Комисията ще предприеме подходящи последващи действия, като същевременно подчертава, че като всички институции и тя действа независимо в рамките на поверените ѝ чрез Договорите правомощия и приложимото законодателство. Това включва правото да взема решения във връзка с вътрешната си организация, правилника за дейността и упражняването на своите правомощия на орган по назначаването съгласно Правилника за персонала.

**5.** **Заключение**

Комисията отчита, че процедурата по освобождаване от отговорност във връзка с изпълнението на бюджета като механизъм за отчетност е от огромно значение за доброто финансово управление на средствата на ЕС.

Комисията ще положи всички усилия, за да допринесе за трайното и градивно сътрудничество с Европейския парламент, Съвета и Европейската сметна палата във връзка с управлението на средствата на ЕС.

Тя е решена да изпълни главните препоръки и искания, оправени в хода на процедурата по освобождаване от отговорност. Някои от тях вече са изцяло изпълнени, а други са в ход на изпълнение.

Следващата многогодишна финансова рамка предоставя важна възможност за отразяване на извлечените поуки, както и наред с другото — за допълнително опростяване на правилата и подобряване на общата рамка на изпълнението. От решаващо значение за навременния старт на изпълнението на политиките на ЕС ще бъде през есента на 2019 г. да се постигне съгласие по отношение на многогодишната финансова рамка за периода 2021—2027 г.

\* \* \*